4 polisielede van Carletonville vas vir moord | Netwerk24
Klagte van moord, regsverydeling en die besit van gesteelde koper staar vier lede van die Carletonville-polisie in die gesig nadat die onafhanklike polisieondersoekdirektoraat (Opod) hulle Donderdag by die polisiestasie in hegtenis geneem het.
Luidens 'n verklaring deur Opod het die polisielede na bewering op 11 Februarie gesteelde koperkabels by twee mans naby die Khutsong-township afgeneem en hulle doodgeskiet.
"Daar word verder beweer dat die polisie nadat hulle die misdaadtoneel verlaat het, na 'n skrootwerf gegaan en die koperkabels daar verkoop het. Hulle het die twee oorledenes op die toneel gelos en nie die skietvoorval by Opod aangemeld, soos wat wetlik vereis word, nie," lui die verklaring.
Die polisielede verskyn Vrydag in die Oberholzer-landdroshof. Opod se ondersoek na die voorval duur voort.